Høringsbrev

# Om udkast til bekendtgørelser om vejafmærkning

Vejdirektoratet sender hermed udkast til bekendtgørelse om vejafmærkning og anvendelsesbekendtgørelsen i høring.

Udkastene til de nye bekendtgørelser indeholder bl.a. bestemmelser om skiltning i form af servicevejvisning til kommercielle mål. Det sker på baggrund af ”Rapport om serviceeftersyn af regler for skiltning i det åbne land”. Der gives bedre mulighed for at skilte til lokale erhvervs- og turistattraktioner i landdistrikterne.

Den omtalte skiltning får også indflydelse mere generelt på servicevejvisningen, da der bl.a. er bestemmelser om, at den kommercielle serviceskiltning brugerfinansieres. Det vil sige, at vejmyndigheden kan opkræve betaling for samtlige omkostninger ved ordningen om kommerciel servicevejvisning hos virksomheder mv., der ønsker den kommercielle skiltning.

Der er endvidere tilføjet bestemmelser om de brune turistoplysningstavler.

Desuden er der for færdselsområdet indført en ny undertavle, der påtænkes anvendt sammen med *C 56 Ophør af lokal hastighedsbegrænsning*. Undertavlen skal bruges uden for tættere bebygget område og kun, når en lokal hastighedsbegrænsning er højere end den generelle hastighedsgrænse for den pågældende vejstrækning.

Der er samtidig foretaget præciseringer, ændringer eller tilføjelser for anden vejafmærkning på færdselsområdet.

De væsentlige tilføjelser mv. fremgår af notatet ”Om udkast til ændringer til vejafmærkningsbekendtgørelserne”.

Høringsbemærkninger kan sendes til Pia Brix pbx@vd.dk, senest den 8. december 2017.